Mac Miller

Malcolm James McCormick (19. jaanuar 1992 Pittsburgh, Pennsylvania – 7. september 2018 Los Angeles), esinejanimega Mac Miller, oli Ameerika Ühendriikide räppar, laulja ja muusikaprodutsent. Muusikaprodutsendina kasutas ta ka varjunime Larry Fisherman.
Lapsepõlv.
Mac Milleri ema Karen Meyers on fotograaf ja ta isa Mark McCormick on arhitekt. Usutunnistuselt on Maci isa kristlane ja ema juut. Millerit kasvatati juudi usu vaimus, mistõttu talle meeldis end nimetada "kõige lahedamaks juudist räppariks".
Miller õppis Winchester Thurstoni koolis ja Taylor Allderdice’i keskkoolis. Räpile hakkas ta tähelepanu pöörama alles keskkooli ajal. Mac oli iseõppinud muusik, kes mängis nii klaverit, kitarri, trumme kui ka basskitarri.
Loometee.
Karjääri algus (2007–2010).
Mac Milleri räpikarjäär sai alguse 14-aastaselt. 2007. aastal, olles vaid 15-aastane, avaldas ta EZ Maci nime all oma esimese "mixtape"’i "But My Mackin’ Ain’t Easy".
Et oma muusikat reklaamida andis ta oma CDsi koolikaaslastele tasuta.
Koos räppar Beediega kuulus Miller räpibändi The III Spoken. 2008. aastal avaldasid nad "mixtape"’i "How High". Pärast seda lõpetas räpigrupp tegevuse ning Miller jätkas karjääri iseseisvalt. Aasta hiljem avaldas ta kaks uut "mixtape"’i: "The Jukebox: Prelude to Class Clown" ja "The High Life".
2010. aastal sõlmis ta lepingu Rostrum Recordsiga, mille koostöö tulemusena ilmus samal aastal ka uus "mixtape" "K.I.D.S".
"Blue side park" (2011–2012).
USA-st pärit muusik avaldas 2011. aasta märtsis oma viienda "mixtape"’i "Best Day Ever", mille hittlood olid "Wear My Hat" ja "All Around the World". Sama aasta suvel andis ta ka teada oma sügisel ilmuvast albumist "Blue Slide Park". Oktoobris, kuu enne albumi avaldamist, andis ta välja uue "mixtape"’i "I Love Life, Thank You".
2011. aasta novembris avaldas ta koostöös Rostrum Recordsiga oma esimese albumi "Blue Slide Park". Album müüs esimesel nädalal 144 000 eksemplari ja jõudis edetabeli Billboard 200 tippu.
Aasta pärast albumi ilmumist avaldas Miller oma seitsmenda "mixtape"’i "Macadelic".
"Watching Movies with the Sound Off" (2012–2013).
2013. aastal avaldas Miller varjunime Larry Fishermani all kaheksanda "mixtape"’i "Run-On Sentences Vol. 1". Sama aasta juunis ilmus ka tema teine album "Watching Movies with the Sound Off". Mac Miller kirjeldas seda kui väga isiklikku albumit. Juba esimesel nädalal müüdi 102 000 albumit. Lisaks sellele sai see positiivset tagasisidet ka kriitikutelt.
Miller asutas 2013. aastal oma plaadifirma, mille ta nimetas oma surnud sõbra austuseks nimega REMember Music. Samal aastal andis ta välja veel kaks "mixtape"’i: "Stolen Youth" (tehtud koostöös Vince Staplesiga) ja "Delusional Thomas". Aasta lõpus andis ta välja esimese "live"-albumi "Live from Space".
Plaadileping Warner Bros. Recordsiga ja album "GO:OD AM" (2014–2015).
14. jaanuaril 2014 andis Miller teada plaadilepingu lõppemisest Rostrum Recordsiga. Sama aasta oktoobris anti teada, et Mac Milleri plaadifirma REMember Music sõlmis lepingu Warner Bros. Recordsi plaadifirmaga.
Kolmas album "GO:OD AM" ilmus 18. septembril 2015.
Isiklikku.
Mac Miller sattus uimastite "purple drank" ja "lean" sõltuvusse 2012. aastal. Sõltuvus sai alguse tablettidest, mida ta tarvitas stressirohke Macadelicu turnee ajal. 2012. aasta novembris tegi Mac vahetult enne oma tõsielusarja "Mac Miller and the Most Dope Family" filmimist "purple drank"’i tarvitamisele lõpu.
Mac Milleril oli oma põhikooli kallimaga pikaajaline suhe, mis kestis kokku neli aastat. Nende suhtest räägib Miller ka oma "mixtape"’is "Macadelic".
2016. aasta augustis sai alguse Milleri ja laulja Ariana Grande suhe, mis kestis 2018. aasta maini.
Surm.
2018. aasta septembris suri Mac Miller narkootikumide üledoosi tagajärjel. 26-aastase räppari surnukeha leiti tema kodust Los Angelese maakonnas. Üledoosiaineteks olid kokaiin ja fentanüül. Mac Miller maeti Homewoodi surnuaeda.
Tema mälestuseks korraldati kontsert "Mac Miller: A Celebration of Life", kus esinesid muusikud John Mayer, SZA, Chance the Rapper, Anderson Paak, Miguel, Travis Scott, Ty Dolla $ign jt.
Auhinnad.
Nominatsioonid.
album , Swimming"
Video ,Balloonerism" eest